། ཚངས་པར་སྤྱོད་ལ་རྟག་གནོས་ལ།  ། འདོད་པ་ལྔ་ལ་སྤྱད་པར་གྱིས།  ། གཉིས་མེད་ལ་གནས་ཟས་ལ་ནི།  །  རྡོ་རྗེ་སེམས་དཔའ་ལ་སོགས་བརྡས།  ། གཉིས་མེད་པ་དང་ཐོགས་མེད་པ།  ། དམ་ཚིག་སྤྱད་པ་སྤྱོད་པ་ཡིན།  ། སྣ་ཚོགས་དབང་ཕྱུག་ལེགས་སྤྱོད་ཅིང་།  ། ཚངས་སྤྱོད་བསམ་གཏན་དེ་བཞིན་ནོ།  ཁྲོ་བ་མེད་པའི་རྒྱུན་བཅད་པའི།  ། སྒྲུབ་པ་པོས་ནི་ཡོངས་སུ་བསྲུང་།  ། རྟག་ཏུ་བསྒྲུབ་ལ་གནས་ནས་ནི།  ། (《¡¶ཞ》¡+ཡུལ་ཀུན་ལ་ནི་འབྱོར་ལྡན་པའི།  ། )གཉིས་མེད་སྒྲུབ་པའི་རྣལ་འབྱོར་མའོ།  ། མི་བརྟན་སྲོག་ནི་ཇི་སྲིད་བར༑ ༑ བུ་ཁྱོད་ཀྱིས་ནི་བསྒྲུབ་པར་བྱ།  ། འདོད་པའི་ལོངས་སྤྱོད་ཐམས་ཅད་ལ། །  ཅི་དགའ་བར་ནི་ལོངས་སྤྱོད་ཅིག། ཧེ་རུ་ཀ་དཔལ་རྣལ་འབྱོར་ཆེ།  ། བསམས་ནས་ཐམས་ཅད་རབ་ཏུ་བརྟག། བདག་ཉིད་སངས་རྒྱས་ཐམས་ཅད་དང་།  ། རྣལ་འབྱོར་མ་ནི་ཀུན་གྱིས་དངོས།  ། དེ་བས་འབད་པ་ཐམས་ཅད་ཀྱིས།  ། ཧེ་རུ་ཀ་དཔལ་བདག་མཆོད་དོ།  ། ཞེས་བརྗོད་ལ།  དེ་དག་གི་དོན་ཡང་ཅི་རིགས་པར་བཤད་དོ།  ། གཉིས་པ་བསྲུང་བའི་དམ་ཚིག་དངོས་ནི།  འདོད་ཆགས་བྲལ་བ་ལྟ་བུ་ཡིས།  ཁམས་གསུམ་ན་ནི་སྡིག་མེད་དེ།  ། དེ་བས་འདོད་ལ་ཆགས་བྲལ་བར།  ཁྱཽད་ཀྱིས་ནམ་ཡང་མི་བྱའོ།  ། ཞེས་བརྗོད་ལ་དེའི་དོན་བཤད་དེ།  འདོད་ཅིང་ཆགས་པར་བྱ་བའི་ཡུལ་ནི་བཞི་སྟེ།  དད་པ་ཆེན་པོས་ལྷ་དང་བླ་མ་ལ་ཆགས་པ་དང་༑  ཤེས་རབ་ཆེན་པོས་ཆོས་ཀྱི་དེ་ཁོ་ན་ཉིད་ལ་ཆགས་པ་དང་།  སྙིང་རྗེ་ཆེན་པོས་སེམས་ཅན་གྱི་དོན་ལ་ཆགས་པ་དང་།  བདེ་བ་ཆེན་པོས་ཐིག་ལེ་ལ་ཆགས་པ་སྟེ།  དེ་དག་དང་བྲལ་བ་ལས་ཁམས་གསུམ་ན་སྡིག་ཆེ་བ་མེད་དེ།  ཁྱོད་ཀྱིས་དེ་དག་དང་བྲལ་བར་མི་བྱའོ་ཞེས་བྱ་བའི་དོན་ཏོ།  ། བསྲུང་བའི་དམ་ཚིག་གོ།  ལུང་བསྟན་དང་།  གཟེངས་བསྟོད་པ་ནི།  གཡོན་པ་ཡིས་ནི་ཆོས་གོས་གྲྭ།  །  གཡས་ཀྱིས་མི་འཇིགས་དབུགས་འབྱིན་པ།  ། ཧེ་རུ་ཀ་དཔལ་རྣལ་འབྱོར་ཆེ།  །  འཁོར་ལོ་ཐམས་ཅད་རྣམ་པར་གནས།  ། ཞེས་བྱ་བ་སྟེ།  སློབ་དཔོན་གྱིས་ཆོས་གོས་གྱོན་ལ།  གཡོན་པས་ཆོས་གོས་ཀྱི་མཐའ་སྙིང་གར་གཟུང་།  གཡས་པས་དྲིལ་བུ་དང་བཅས་པའི་སྐྱབས་སྦྱིན་གྱིས་སློབ་མའི་སྤྱི་བོའི་ཕྱོགས་སུ་གཏུགས་ལ།  ལྷའི་ང་རྒྱལ་དང་ལྡན་པས་ངག་ཏུ་བརྗོད་པ་ནི།  ཧེ་རུ་ཀ་དཔལ་ལུང་བསྟན་བཞིན༑ ༑ མགྲིན་གཅིག་ཏུ་ནི་ཐམས་ཅད་ཀྱིས།  ། འདི་ལྟར་ང་ཡིས་ལུང་བསྟན་ཏེ༑ ༑ ཧེ་རུ་ཀ་དཔལ་དེ་བཞིན་གཤེགས།  ། དངོས་པོ་མཆོག་ཏུ་གྲུབ་པའི་ཕྱིར།  །  སྲིད་པའི་ངན་འགྲོ་རྣམས་ལས་བཏོན།  ། ཧེ་བཛྲ་ཨཾ་གུ་རི་ཤྲཱི་ཧེ་རུ་ཀ་ན་མས་སརྦ་ཏ་ཐཱ་ག་ཏ་སིདྡྷི་ས་མ་ཡ་སྟྭཾ་བྷུརྦྷུ་ཝ་སྭཿགང་ལ་ཚིགས་སུ་བཅད་པ་འདིས་དོན་གྲུབ་པའི་ཕྱག་རྒྱར་གནས་པ་ལ་མཆོག་ཏུ་གྲུབ་པའི་ཚོགས་མགྲིན་གཅིག་ཏུ་རྒྱལ་བ་ཐམས་ཅད་ཀྱིས་ལུང་སྟོན་པ་མཛད་དོ།  ། ཞེས་མ་འོངས་པ་ལུང་སྟོན་པ་དང་།  ད་ལྟར་བ་དགའ་བ་བསྐྱེད་པ་ནི་གཟེངས་བསྟོད་པའོ།  ། དབུགས་དབྱུང་བ་ནི།  ཁམས་གསུམ་གྱི་ནི་རྒྱལ་སྲིད་ཆེ།  ། རྒྱལ་བའི་བདག་པོར་གནས་པ་དང་།  ། དེར་ནི་བདུད་ལས་རྣམ་རྒྱལ་ཞིང་།  ། གྲོང་ཁྱེར་མཆོག་ཏུ་ཞུགས་པ་ཡིན།  ། དེར་ནི་སངས་རྒྱས་ཉིད་ཐོབ་པར།  ཁྱེད་རྣམས་ཐེ་ཚོམ་མེད་པ་ཡིན།  ། དབང་འདི་བསྐུར་བ་ཙམ་གྱིས་ནི།  ། སློབ་མ་ཡོན་ཏན་བདག་པོར་འགྱུར།  ། སློབ་དཔོན་ཉིད་ཀྱི་བདེ་བ་ཡིས།  ། བརྟན་གཡོ་ཀུན་གྱི་དམ་ཚིག་ཡིན།  ། ཞེས་བརྗོད་ལ་དེ་དག་གི་དོན་ཡང་བཤད་དེ་དབུགས་དབྱུང་བའོ།  ། དེ་ནས་དྲིན་ལ་ལན་གྱིས་བླན་པའི་ཕྱིར་བླ་མ་ལ་ཅི་འབྱོར་བའི་ཡོན་ཕུལ་ལ་ཕྱག་བྱ་སྟེ།  དེང་ནས་བརྩམས་ཏེ་བདག་བྲན་དུ།  ཁྱེད་ལ་བདག་ནི་འབུལ་ལགས་ན།  ཁྱེད་ཀྱིས་སློབ་མར་གཟུང་བ་དང་།  ། ཆ་ཡིས་ཀྱང་ནི་སྤྱད་དུ་གསོལ།  ། ཞེས་བརྗོད་ཅིང་ལུས་དང་ལོངས་སྤྱོད་ཐམས་ཅད་དབུལ་བར་བྱའོ།  ། དེ་ལྟར་བུམ་དབང་དང་འབྲེལ་བ་བཅུ་གཉིས་བསྟན་ཏོ།  ། དེ་རྣམས་ཀྱིས་ནི་དཀྱིལ་འཁོར་ལས་རྡུལ་ཚོན་གྱི་དཀྱིལ་འཁོར་དུ་ཞུགས།  བུམ་པའི་དབང་ཐོབ་པས་ལུས་ཀྱི་དྲི་མ་དག་པར་བྱས།  དམ་ཚིག་རྩ་བ་དང་ཡན་ལག་གི་དམ་ཚིག་ཉི་ཤུ་རྩ་གཉིས་ལ་དབང་།  དཔེ་ཞིང་ས་ཤིན་ཏུ་སྦྱངས་པ་དང་འདྲ།  ལམ་བསྐྱེད་པའི་རིམ་པ་བསྒོམ་པ་ལ་དབང་ངོ་།  ། ཞེས་བརྗོད་དོ།  ། བུམ་པའི་དབང་ངོ་།  ། དེ་ལྟར་ནུབ་གཅིག་ལ་བུམ་པའི་དབང་ཙམ་ལས་མི་བསྐུར་ན་འདིར་དཀྱིལ་འཁོར་གྱི་མཇུག་གི་བྱ་བ་རྣམས་རྫོགས་པར་བྱའོ།  ། ནུབ་གཅིག་ལ་དབང་བཞི་ཀ་བསྐུར་ན་ནི་དབང་ཐམས་ཅད་རྫོགས་པའི་རྗེས་ལ་དཀྱིལ་འཁོར་གྱི་མཇུག་གི་བྱ་བ་རྣམས་རྫོགས་པར་བྱའོ།  ། དེ་ལ་གསང་བའི་དབང་བསྐུར་བ་ནི།  ས་ཕྱོགས་ཤིན་ཏུ་དབེན་པར་བྱས་ལ།  བླ་མ་ལ་ཅི་འབྱོར་བའི་ཡོན་ཕུལ་ཏེ་མཉེས་པར་བྱ།  ཚོགས་ཀྱི་འཁོར་ལོས་ཀྱང་མཆོད་དེ།  གསང་དབང་གི་ཡུམ་དབུལ།  དེ་ནས་མཎྜལ་ཕུལ་ལ་གསོལ་བ་གདབ་པ་ནི།  བཅོམ་ལྡན་ཞི་བ་ཆེན་པོ་ཀྱེ།  ། རྡོ་རྗེ་རྣལ་འབྱོར་གཅིག་བཞེདཔ།  ། མི་ཕྱེད་ཕྱག་རྒྱ་སྒྲུབ་པ་པོ།  ། རྡོ་རྗེ་སྦྱོར་ལས་ཡང་དག་འབྱུང་།  ། བདག་ཉིད་ཆེན་པོ་ཁྱོད་ཇི་བཞིན།  ། མངའ་བདག་བདག་ལའང་དེ་ལྟར་མཛོད།  ། འཁོར་བ་འདམ་གྱི་ཚོགས་ནང་དུ།  ། བྱིང་བ་སྐྱབས་མེད་བདག་ལ་སྐྱོབས༑ ༑ ཞེས་ལན་གསུམ་དུ་གསོལ་བ་གདབ།  དེ་ནས་ཡོལ་བས་བར་བཅད་ལ་བླ་མ་དང་གསང་བའི་ཡུམ་ཧེ་རུ་ཀ་ཡབ་ཡུམ་དུ་བསྐྱེད།  ཡུམ་གྱི་མཁའ་སྟོང་པ་ལས་ཨ་ལས་པདྨ་འདབ་མ་གསུམ་པར་བསྐྱེད་ལ་བུ་གའི་ནང་དུ་ཡི་གེ་དྷྱྃ་(《¡¶ལུ》¡བྷྱཾ་)དམར་པོ་དགོད།  ཡབ་ཀྱི་གསང་བའི་གནས་སྟོང་པ་ལས་ཧཱུྃ་ལས་རྡོ་རྗེ་དམར་པོ་རྩེ་ལྔ་པར་བསྐྱེད་ལ་བུ་གའི་ནང་དུ་ཡི་གེ་བྷྱཾ་དགོད།  ཡབ་ཡུམ་གཉིས་ཀྱི་དཔྲལ་བར་རྩ་སྔགས་གཉིས་ཀ་སྣེ་བསྣོལ་དུ་དགོད།  དེ་བཞིན་དུ་མགྲིན་པ་སྙྀང་པོ་གཉིས་དང་སྙིང་གར་ཉེ་སྙིང་གཉིས་སྣེ་བསྣོལ་དུ་དགོད།  གནས་གསུམ་དུ་ཨོཾ་ཨཱཿཧཱུྃ་དཀར་པོ་དང་དམར་པོ་དང་ནག་པོ་གསུམ་དགོད།  ལྟེ་བར་སྭཱ་སེར་པོ།  བརླ་གཉིས་ལ་ཧཱ་ལྗང་གུ་བསམ།  དེ་ནས་བླ་མ་ཧེ་རུ་ཀ་ཡབ་ཡུམ་སྙོམས་པར་ཞུགས་པའི་བྱང་ཆུབ་ཀྱི་སེམས་སློབ་མ་ལ་སྟེར་བ་ན་སློབ་མའི་གདོང་གཡོགས་ལ་ཡབ་ཀྱི་གསང་གནས་ནས་ལེན་ན་ཡབ་ལས་ཐོབ་པའི་དབང་ངོ་།  ། ཡུམ་གྱི་མཁའ་ལས་སྟེར་ན་རྗེ་བཙུན་ཡུམ་ལས་ཐོབ་པའི་དབང་ངོ་།  ། ཐོད་པའི་སྣོད་ལ་སོགས་པར་བཞག་པ་ལས་སྟེར་ན་རང་རིག་པའི་སྟོབས་ལས་ཐོབ་པའོ།  ། ཤིན་ཏུ་ཡང་རྟོག་པ་ཤས་ཆེ་ན་ཞོའམ་ཆང་ལ་སྦྱར་ལ་བྱིན་ཏེ།  དེའི་དུས་སུ་སློབ་མ་འོད་དཔག་ཏུ་མེད་པར་བསམས་ལ།  ཇི་ལྟར་འདས་པའི་སངས་རྒྱས་ཀྱིས།  ། བྱང་ཆུབ་སྲས་ལ་དབང་བསྐུར་ལྟར།  ། བདག་གི་གསང་བའི་དབང་གིས་ནི།  ། སེམས་ཀྱི་རྒྱུན་གྱིས་དབང་བསྐུར་རོ།  ། འདི་ནི་བྱང་ཆུབ་གྲུབ་རྣལ་འབྱོར།  ཁམས་ལྔ་བཅུད་ཀྱི་བདག་ཉིད་ཅན།  ། ཧེ་རུ་ཀ་དཔལ་རྣལ་འབྱོར་པས།  ། ཡང་དག་བདེ་བ་མྱང་བར་གྱིས།  ། ཞེས་བརྗོད་ལ་བྱིན་ནོ།  ། དེ་ནས་ཨོཾ་ཨཱཿཧཱུྃ་ཞེས་བརྗོད་པས་གདོང་གཡོགས་བཀྲོལ་ལ།  ཁྱོད་ཀྱིས་བྱང་ཆུབ་ཀྱི་སེམས་ཀྱི་དཀྱིལ་འཁོར་མཐོང་བ་ཡིན་ནོ།  ། གསང་བའི་དབང་ཐོབ་པས་ངག་གི་དྲི་མ་དགདཔེ་ཞིང་ས་ཤིན་ཏུ་སྦྱངས་པ་ལ་ས་བོན་སྐྱོན་མེད་བཏབ་པ་དང་འདྲ།  བཟླས་པ་དང་རླུང་བསྒོམ་པ་ལ་དབང་ངོ་།  ། དེ་ནས་ཤེས་རབ་ཡེ་ཤེས་ཀྱི་དབང་ནི།  ཡང་བླ་མ་ཡོན་གྱིས་མཉེས་པར་བྱ།  ལུས་ཐམས་ཅད་ས་ལ་ཕབ་པའི་ཕྱག་དབུལ།  དེ་ནས་མཎྜལ་ཕུལ་ལ་གསང་བའི་དབང་དང་མཐུན་པར་ལན་གསུམ་གསོལ་བ་གདབ།  དེ་ནས་བླ་མས་སླཽབ་མའི་ལག་པ་གཡས་པར་ཕྱག་རྒྱའི་ལག་པ་གཡོན་པ་གཏད་ལ་བླ་མ་ཉིད་ཀྱི་ཕྱག་གིས་སློབ་མའི་མགོ་བོར་བཞག་སྟེ་ཚིགས་སུ་བཅད་པ་འདི་བརྗོད་དོ༑ ༑ དགའ་སྟེར་གནས་སྟེར་ལྷ་མོ་འདི།  ། སྣ་ཚོགས་གཟུགས་ཅན་ཡིད་འོང་མ།  །  ཟུངས་ཤིག་ཟུངས་ཤིག་སེམས་དཔའ་ཆེ།  ། ཟུངས་ལ་མཆོད་པ་དག་ཏུ་གྱིས།  །  འདི་ནི་བྱང་ཆུབ་གྲུབ་རྣལ་འབྱོར།  ཁམས་ལྔ་བཅུད་ཀྱི་བདག་ཉིད་ཅན།  ། ཧེ་རུ་ཀ་དཔལ་བདག་སྦྱོར་བས།  ། ཡང་དག་བདེ་བ་མྱང་བར་གྱིས།  ། དེང་ནས་བརྩམས་ཏེ་བུ་ཁྱོད་ཀྱིས།  ། བརྟུལ་ཞུགས་བཟང་པོས་འགྲོ་དོན་གྱིས།  ། བྲམ་ཟེ་རྒྱལ་རིགས་རྗེའུ་རིགས་དང་།  ། དམངས་རིགས་ཐ་མ་དག་སྤྱོད་ཅིང་།  ། པདྨའི་བྷ་གར་ཙུམྦ་དང་།  ། བདུད་རྩི་རྣམས་ནི་བསྒྲུབ་པར་གྱིས།  ། ཞེས་པས་གནང་བ་སྦྱིན།  དེ་ནས་ཕྱག་རྒྱ་གོས་དང་བྲལ་བར་བྱས་ལ་དེས་རང་གི་དྲི་ཞིམ་པའི་པདྨ་ཁ་ཕྱེ་ནས༑  སྒྲུབ་པོ་ལ་བསྟན་ཏེ་འདི་སྐད་སྨྲའོ།  ། བྲམ་ཟེ་རྒྱལ་རིགས་རྗེའུ་རིགས་དང་༑ ༑ དམངས་རིགས་མཐར་སྐྱེས་བུད་མེད་ཀུན།  ། གུས་དང་བཅས་པས་མཆོད་པ་དང་།  ། གཉིས་མེད་ཚུལ་གྱིས་ཙུམྦ་ན།  ། དཔའ་བོ་ཁྱོད་ནི་སྤྲོ་གྱུར་ཏམ། །  སྨྲོས་ཤིག་དཔའ་བོ་བདེ་བ་ཆེ།  ། བཤང་གཅི་དག་ནི་ཟ་བ་དང་།  ཁྲག་དང་ཁུ་བ་དེ་བཞིན་ཏེ།  ། ཤ་ཆེན་བསྟེན་པར་བུ་སྤྲོའམ།  ། ཞེས་དྲིའོ།  ། དེ་ནས་སྒྲུབ་པ་པོས་ལན་བྱ་བ་ནི།  ཅི་གསུང་དམ་ཚིག་བསྟན་པར་ནི།  ། ལྷ་མོ་བདག་གིས་བྱེད་པར་ནུས༑ ༑ ཞེས་པས་ལན་བྱའོ།  དེ་ནས་གདོང་གཡོགས་སོ་སོར་བཅིང་།  དེ་ནས་གསང་དབང་གི་སྐབས་ལྟར་སྒྲུབ་པ་པོ་དང་ཕྱག་རྒྱ་གཉིས་ཀ་ལྷར་བསྐྱེད།  གནས་ལྔ་དང་མཁའ་གསང་བྱིན་གྱིས་བརླབ་པའང་གསང་དབང་གི་སྐབས་ལྟར་བྱ༑  སྐད་ཅིག་མ་དང་དགའ་བ་བཞིའི་∶¡Ãཉམས་སུ་མྱོང་བའི་བྱེ་བྲག་བསྟན། (《¡¶ཞ》¡སྦྱར། )ཐིག་ལེ་གཟུང་བའི་འཕྲུལ་འཁོར་བྱ།  དཔེའི་ཡེ་ཤེས་ཉམས་སུ་མྱོང་བ་དང་༑  གདོང་གཡོགས་ཕྱེ་སྟེ།  བྷ་གའི་དཀྱིལ་འཁོར་མཐོང་བ་ཡིན་ནོ་ཞེས་བསྟན༑  ཤེས་རབ་ཡེ་ཤེས་ཀྱི་དབང་ཐོབ་པས་སེམས་ཀྱི་དྲི་མ་དགདཔེ་མྱུ་གུ་སྨིན་པ་དང་འདྲ།  དངོས་དང་ཡེ་ཤེས་ཀྱི་ཕྱག་རྒྱ་བསྟེན་པ་ལ་དབང་ངོ་།  ། ཤེས་རབ་ཡེ་ཤེས་ཀྱི་དབང་སྟེ་བརྟུལ་ཞུགས་ཀྱི་རིམ་པ་བཅུ་བཞི་པོ་ཀུན་ཀྱང་བསྟན་ཟིན་ཏོ།  ། དེ་ནས་དབང་བཞི་པ་བླ་མའི་ཞལ་ལས་ཤེས་པར་བྱ་བ་ཚིག་ཙམ་གྱིས་བསྐུར་ན།  མཎྜལ་དང་ཡོན་ཕུལ་ལ།  ཁྱོད་ཞབས་པདྨོའི་བཀའ་དྲིན་གྱིས།  ། གཙོ་བོའི་དབང་བསྐུར་རྣམ་གསུམ་ཐོབ།  ། དེ་རིང་རིན་ཆེན་བཞི་པ་ཡང་།  ། བདག་ལ་བཀའ་དྲིན་བསྐྱབ་ཏུ་གསོལ།  ། ཞེས་ལན་གསུམ་གྱིས་གསོལ་བ་གདབ།  ཡང་གདོང་གཡོགས་བཅིངས།  དེ་ནས།  ཡེ་ཤེས་འདི་ནི་ཆེས་ཕྲ་ཞིང་།  ། རྡོ་རྗེ་སྙིང་པོ་མཁའ་དང་མཚུངས།  ། རྡུལ་བྲལ་མཐར་སྦྱིན་ཞི་བ་ཉིད།  ཁྱོད་ཀྱི་ཕ་ནི་ཁྱོད་ཡིན་ནོ༑ ༑ ཞེས་བརྗོད་ལ་དོན་དམ་སེམས་ཀྱི་ཆོས་ཉིད་དང་དབང་གསུམ་པའི་ཉམས་སུ་མྱོང་བ་གཉིས་རོ་གཅིག་པར་ཉམས་སུ་ལོངས་ཤིག་ཅེས་བསྟན་པའོ།  ། དེ་ནས་གདོང་གཡོགས་ཕྱེ་ལ་དོན་དམ་བྱང་ཆུབ་སེམས་ཀྱི་དཀྱིལ་འཁོར་མཐོང་བ་ཡིན་ནོ་ཞེས་བསྟན།  དབང་བཞི་པ་ཐོབ་པས་ལུས་ངག་ཡིད་གསུམ་མི་ཕྱེད་པ་རྡོ་རྗེ་ལྟ་བུར་བྱས་པ་ཡིན་ནོ།  ། ཞེས་དང་།  དཔེ་འབྲས་བུ་ཡོངས་སུ་སྨིན་པ་དང་འདྲ་བའོ། །  ཞེས་བརྗོད་དེ་དབང་བཞི་པའོ།  ། དེ་ནས་དཀྱིལ་འཁོར་གྱི་མཇུག་གི་བྱ་བ་ནི།  དཀྱིལ་འཁོར་འཁོར་ལོ་ལ་མཆོད་པ་རྒྱས་བསྡུས་ཅི་རིགས་པས་མཆོད།  ཡི་གེ་བརྒྱ་པ་བརྗོད་པས་བཟོད་པར་གསོལ།  དངོས་གྲུབ་གང་འདོད་པ་གསོལ་བ་གདབ༑  རྡུལ་ཚོན་ཡིན་ན་ཡེ་ཤེས་གཤེགས་སུ་གསོལ།  དམ་ཚིག་པ་བདག་ལ་བསྡུ༑  བདག་གིས་བསྐྱེད་རིམ་གསལ་གདབ།  རས་བྲིས་ཡིན་ན་རབ་གནས་དང་ཚུལ་མཚུངས་པས་ཡེ་ཤེས་པ་བརྟན་པར་བཞུགས་སུ་བཅུག་པས་ཆོགགང་ལྟར་ཡང་རུང་སྟེ།  བདེ་བ་ཆེན་པོ་སྔོན་དུ་འགྲོ་བའི་ཆོས་བདག་མེད་པར་བསྒོམས་ལ་ཅུང་ཟད་ངལ་གསོ།  རྡུལ་ཚོན་ཡིན་ན་ཕྱགས་ཏེ་རིན་པོ་ཆེའི་སྣོད་དུ་བླུགས་ལ།  མཆོད་པ་དང་བུད་དཀྲོལ་གྱི་སྒྲ་དང་བཅས་པས་ཆུ་བོ་ཆེན་པོར་དོར།  བྲིས་སྐུ་ཡིན་ན་ལེགས་པར་སྐུ་ཕྱིས་ལ་དྲིལ་ཏེ་མཆོད་པ་དང་བཅས་པའི་གནས་སུ་བཞུགས་སུ་གསོལ།  བུམ་པ་ཐམས་ཅད་བསྡུ།  གྲུབ་ན་ཚོགས་ཀྱི་འཁོར་ལོ་བྱ།  མ་གྲུབ་ཀྱང་ཉེས་པ་མེད།  བདུད་རྩི་དང་བཅས་པའི་བ་ཡུས་ཕྱོགས་ཐམས་ཅད་བྱུགས་ཅིང་ཐིག་ཚོན་ལ་སོགས་པའི་ལས་ཀྱི་རྗེས་ཐམས་ཅད་མི་མངོན་པར་བྱའོ། །  རྡོ་རྗེ་དྲིལ་བུའི་སྒྲ་དང་བཅས་པས་རྡོ་རྗེའི་གླུ་དང་།  བཀྲ་ཤིས་ཀྱི་ཚིགས་སུ་བཅད་པ་བརྗོད།  སྨོན་ལམ་རྣམ་པར་དག་པ་གདབ།  གོ་ཆ་གསུམ་གྱིས་བསྲུངས་ལ་སྤྱོད་ལམ་ཅི་བདེར་བྱ།  དེ་ནས་བླ་མ་དང་དཔའ་བོ་དང་རྣལ་འབྱོར་མ་དང་དགེ་འདུན་འཚོགས་པ་ཐམས་ཅད་ལ་དགའ་སྟོན་རྒྱ་ཆེན་པོ་བྱའོ།  ། དཀྱིལ་འཁོར་གྱི་མཇུག་གི་བྱ་བའོ།  ། དཔལ་ལྡན་བླ་མས་མཛད་པའི་ཆོ་ག་ཡི།  ། སྐབས་སུ་མི་གསལ་གསལ་བར་བྱ་བའི་ཕྱིར།  ། གྲགས་པ་རྒྱལ་མཚན་བདག་གིས་འབད་དེ་བགྱིས༑ ༑ དགེ་དེས་འགྲོ་ཀུན་སངས་རྒྱས་སར་འགྲོ་ཤོག། སློབ་དཔོན་སྤྱོད་པའི་རྡོ་རྗེས་མཛད་པའི་དཀྱིལ་འཁོར་གྱི་ཆོ་གའི་ལག་ཏུ་བླང་བའི་རིམ་པ་རྗེ་བླ་མས་རས་བྲིས་ཀྱི་ཕྱོགས་ལ་བརྟེན་ཏེ་མཛད་པའི་གཞུང་གིས་མི་གསལ་བ་དང་།  མ་རྫོགས་པ་རྣམས་རྫོགས་ཤིང་གསལ་བར་བྱས་པ་འདི་ནི་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་གྲགས་པ་རྒྱལ་མཚན་གྱིས་བློ་དམན་པ་རྣམས་ལ་ཕན་པའི་བསམ་པས་དག་པར་སྦྱར་བ་ཡིན་ནོ།  ། འདིས་སེམས་ཅན་དཔག་ཏུ་མེད་པའི་དོན་བྱས་ནས་རྡོ་རྗེ་འཆང་གི་ས་ཐོབ་པར་གྱུར་ཅིགདེ་མ་ཐོབ་ཀྱི་བར་དུ་ཡང་བར་དུ་གཅོད་པ་ཐམས་ཅད་ཞི་བ་དང་བསམ་པ་ཐམས་ཅད་འགྲུབ་པར་གྱུར་ཅིག་རྫོགས་